b"\n_START_ARTICLE_\nTorre de la Bauma\n_START_SECTION_\nDescripci\xc3\xb3\n_START_PARAGRAPH_\nLa Torre de la Bauma \xc3\xa9s l'edifici m\xc3\xa9s ben conservat i restaurat de tots els que formen el conjunt del patrimoni de les col\xc3\xb2nies t\xc3\xa8xtils catalanes. Es troba unida a la f\xc3\xa0brica mitjan\xc3\xa7ant una fa\xc3\xa7ana \xc3\xbanica al mur de migdia i destacant la fa\xc3\xa7ana de llevant amb una cos de planta rectangular obert amb porxos ovoides sostinguts per pilars. Com a element constructiu destaca el ma\xc3\xb3, col\xc2\xb7locat amb molta regularitat, que li d\xc3\xb3na un color rogenc caracter\xc3\xadstic a l'edifici; i entre els elements decoratius hi ha la rajola de diferents colors, forjats, vidre, teules, tot plegat mantenint un equilibri de colors i formes. La teulada \xc3\xa9s de dues aig\xc3\xbces amb teules policromades amb verd. Quant a l'estructura, \xc3\xa9s formada per dos cossos diferenciats. A llevant, un cos quadrat, cobert a tres vessants i amb un important r\xc3\xa0fec de teulada que separa b\xc3\xa9 els dos espais de les f\xc3\xa0briques. La planta baixa \xc3\xa9s un gran porxo obert en els seus laterals i format per un gran arc, que a la fa\xc3\xa7ana de llevant \xc3\xa9s tancat per un envidrat de fusta i d\xc3\xb3na a un balc\xc3\xb3 des del qual es domina el riu, el pont, l'esgl\xc3\xa9sia i tot el nucli de la carretera. Per aquest porxo obert els treballadors accedien al recinte de la f\xc3\xa0brica. El segon cos de la torre \xc3\xa9s m\xc3\xa9s alt, perpendicular a la f\xc3\xa0brica, i format per quatre nivells. El primer i segon nivells eren espais de serveis, rebost i magatzem de l'habitatge. El tercer nivell \xc3\xa9s pr\xc3\xb2piament l'habitatge del propietari i el quart nivell, sota teulada, era reservat al servei.\n_START_SECTION_\nHist\xc3\xb2ria\n_START_PARAGRAPH_\nLa Torre es va construir el 1908, en el per\xc3\xadode en qu\xc3\xa8 el propietari de la col\xc3\xb2nia era Joan Vial i Solsona, despr\xc3\xa9s d'haver passat per diverses mans, el qual va encarregar el projecte a l'arquitecte Alexandre Soler i March, igual com l'esgl\xc3\xa9sia de la Bauma. En aquest per\xc3\xadode, a m\xc3\xa9s de construir els dos edificis emblem\xc3\xa0tics (la torre i l'esgl\xc3\xa9sia) tamb\xc3\xa9 es van construir altres edificis de serveis destacables com l'escola per a nenes o el Casino, que fou el centre cultural i d'esbarjo de la col\xc3\xb2nia."